
REFERAT

privind aprobarea programului cultural prioritar Timișoara-Capitală Europeană a Culturii 2021 pentru anul 2017, a criteriilor organizatorice și valorice anuale, a valorii finanțării și încredințarea realizării programului prioritar cultural Asociației Timișoara Capitală Culturală Europeană

Începând din 1985, Uniunea Europeană desemnează unul sau două oraşe, din ţări candidate sau pre-candidate, drept Capitală Europeană a Culturii.
Titlul de Capitală Europeană a Culturii se acordă în fiecare an cel mult unui oraş din fiecare dintre cele două state membre care apar în calendarul stabilit în anexa la Decizia nr.445/2014/UE, care reglementează acţiunea Uniunii în favoarea evenimentului Capitală Europeană a Culturii pentru anii 2020-2033.
La sfârşitul anului 2016, Comisia Europeană a publicat raportul final al juriului de experţi independenţi responsabil de evaluarea dosarelor de candidatură revizuite ale celor 4 oraşe care au trecut de faza de preselecție în cursa pentru obținerea prestigiosului titlu de Capitală Europeană a Culturii 2021, în România. 

Juriul internaţional delegat de Uniunea Europeană, prezent în Bucureşti pentru a decide ce oraş din România este investit cu titlul de Capitală Europeană a Culturii 2021, a făcut public, în luna septembrie 2016, numele căştigătorului acestei competiţii, municipiul Timişoara fiind investit cu titlul de Capitală Europeană a Culturii 2021.
Prin Ordinul Ministrului Culturii nr. 3867 din 25.10.2016, oraşul Timişoara a fost nominalizat Capitala Europeana a Culturii în anul 2021. 

Aşadar, Timişoara este Capitala Culturală Europeană în 2021, ca rezultat al unui demers al oraşului nostru, susţinut în primul rând de Primăria Municipiului Timişoara, prin Asociaţia Timişoara Capitală Culturală Europeană, al cărui membru fondator este.  
În conformitate cu obiectivele asumate, activităţile desfăşurate de oraşul nominalizat Capitală Europeană a Culturii vor urmări să îmbunătăţească sfera de cuprindere, diversitatea şi dimensiunea europeană ale ofertei culturale, inclusiv prin intermediul cooperării transnaţionale, pentru a extinde accesul şi participarea la cultură, a consolida capacitatea sectorului cultural şi legăturile acestuia cu alte sectoare şi pentru a contura mai bine profilul internaţional al acestuia, prin intermediul culturii.

Menţionăm că, prin Hotărârea de Consiliu Local nr. 395 din data de 22.09.2015 a fost aprobată candidatura Municipiului Timişoara şi angajamentul de susţinere financiară în perioada 2017-2022 a participării Municipiului Timişoara la acţiunea Uniunii Europene „Capitală Europeană a Culturii” pentru anul 2021 în România, în cazul în care Municipiul Timişoara este declarat oraş câştigător, prin cuprinderea în bugetele anuale a sumei totale previzionate de 20.000.000 euro, după cum urmează: 1.600.000 euro în  anul 2017, 1.800.000 euro în anul 2018, 3.600.000 euro în anul 2019, 5.400.000 euro în anul 2020, 6.000.000 euro în anul 2021, 1.600.000 euro în anul 2022.

Având în vedere cele menţionate mai sus, 
PROPUNEM:
Emiterea unei hotărâri a Consiliului Local al Municipiului Timişoara prin care să se aprobe:
1. Criteriile organizatorice specifice aferente programului cultural prioritar, în conformitate cu Decizia Nr. 445-2014-EU a Parlamentului şi Consiliului European, explicitate în anexa 1 la prezenta hotărâre;
2.  Programul cultural prioritar Timișoara-Capitala Europeană a Culturii 2021 (Timişoara 2021);
3.  Suma de 4.140.000 lei, sumă ce reprezintă finanţarea programului cultural prioritar în anul 2017, cuprinsă distinct în bugetul local al Municipiului Timişoara, aprobat prin HCL nr.100 din 31.03.2017;
Anexăm toate documentele depuse pentru susţinerea acestui proiect de hotărâre. 

